龍翔真歇和尚求詩贈一首
作者：蘇籀
朝代：宋

paragraphs: 象骨巖居閩府教，江海兩封黄紙召。
孤雲自南仍更東，阻覲堯蓂友廊廟。
講通明論毗曇經，一佛出世祇爲人。
凝師白傅有真契，鑿齒彌天必相值。
河漢滔滔渺涯涘，三反九折時遊戲。
簦屩躋堂累千輩，鍧雷激電非思議。
毫忽微差失大千，同盡鴛鴻與螻蟻。
菩提一切皆具足，刮膜分光誠豈弟。
體味龍宮七佛書，盧老面目云何是。
餘生流浪無明窟，迴首塵塵非自己。
季咸鬼眼必見窺，和璞妙算應不遺。
大士知言善呵蔽，朝聞夕殞甘如飴。
疑蛇一祛病當愈，識路還家要有時。
金華士女涕泗流，胡爲决往龍翔遊。
是間雖住亦非住，奔軼常行祖師處。